
Text rozhodnutia
Súd: Krajský súd Banská Bystrica Spisová značka: 17CoPr/9/2016 Identifikačné číslo súdneho spisu: 6615216306 Dátum vydania rozhodnutia: 16. 08. 2017 Meno a priezvisko sudcu, VSÚ: JUDr. Zita Nagypálová ECLI: ECLI:SK:KSBB:2017:6615216306.2 ROZSUDOK V MENE SLOVENSKEJ REPUBLIKY Krajský súd v Banskej Bystrici, ako súd odvolací, v senáte zloženom z predsedníčky senátu JUDr. Zity Nagypálovej a sudcov Mgr. Dušana Ďuriana a JUDr. Renáty Deákovej ako členov senátu, v právnej veci žalobkyne K.. Bc. R. S., nar. XX. XX. XXXX, bytom R. XXXX/X, XXX XX N., zastúpená advokátom JUDr. Jozefom Brázdilom, so sídlom Trhová 1, 960 01 Zvolen, proti žalovanej SPOOL a. s., so sídlom Dr. Herza 33, 984 01 Lučenec, IČO: 31 586 392, zastúpený ADVOKÁT ADRIANA HRDINOVÁ, s. r. o., so sídlom Vojtecha Spanyola 1726/13, 010 01 Žilina, IČO: 47 245 841, v mene ktorej koná JUDr. Adriana Hrdinová, konateľ a advokát, v konaní o určenie neplatnosti skončenia pracovného pomeru výpoveďou o odvolaní žalobkyne a žalovanej proti rozsudku Okresného súdu Lučenec č. k. 21Cpr/2/2015-214 z 20. júna 2016, takto r o z h o d o l : I. Rozsudok súdu prvej inštancie potvrdzuje. II. Žalovaná má voči žalobkyni nárok na náhradu trov odvolacieho konania v rozsahu 100 %. o d ô v o d n e n i e : 1. Žalobu, ktorou sa žalobkyňa voči žalovanej ako svojmu zamestnávateľovi domáhala určenia neplatnosti skončenia pracovného pomeru výpoveďou doručenou jej dňa 29. 06. 2015 súd prvej inštancie zamietol. Nárok žalobkyne posúdil podľa ustanovenia § 77 až 79 zákona č. 311/2001 Z. z. Zákonník práce a dospel k záveru, že výpoveď zamestnávateľa žalobkyni podľa § 63 ods. 1 písm. b) Zákonníka práce je platná. Výpovedi adresovanej žalobkyni predchádzalo písomné rozhodnutie predstavenstva akciovej spoločnosti SPOOL Lučenec na svojom zasadnutí dňa 22. 06. 2015 pod číslom uznesenia 02/22/06/2015 o schválení organizačnej zmeny spočívajúcej v zrušení pracovného miesta vedúcej ekonomického úseku s účinnosťou od 01. 07. 2015 s tým, že riadenie ekonomického úseku prejde pod kompetencie riaditeľky akciovej spoločnosti dňom 01. 07. 2015. Cieľ tejto organizačnej zmeny vyplýva priamo z jej textu (odstrániť jeden riadiaci článok) a jeho efektivita spočíva v ušetrení nákladov na mzdu. Bližšie dôvody a okolnosti prijatia uznesenia predstavenstva akciovej spoločnosti o organizačnej zmene ozrejmil na pojednávaní pred súdom prvej inštancie aj predseda predstavenstva K.. C. Y. tak, že organizačnými zmenami sledovali zníženie nákladov organizácie. Prvá etapa organizačných zmien sa týkala prepustenia viacerých zamestnancov na nižších funkciách, táto prebehla rok pred tým, než došlo ku skončeniu pracovného pomeru so žalobkyňou. Následne malo dôjsť k organizačnej zmene za účelom zníženia nákladov aj vo vzťahu k niektorému z členov stredného manažmentu, pretože stredný manažment má plat rovnajúci sa viacerým platom bežných zamestnancov, kedy už prepustenie ďalšieho z radových zamestnancov z dôvodu zabezpečenia plynulého chodu organizácie nebolo možné. Žalovaná splnila hmotnoprávnu podmienku platnosti výpovede vyplývajúcu z ustanovenia § 74 Zákonníka práce, ktorý ukladá zamestnávateľovi výpoveď vopred prerokovať so zástupcami zamestnancov. Námietky žalobkyne, že predstavenstvo akciovej spoločnosti žalovanej v uznesení z 22. 06. 2015 splnomocnilo riaditeľku žalovaného požiadať odborový orgán KOVO SPOOL a. s. Lučenec o prerokovanie zrušenia pracovného miesta vedúcej ekonomického oddelenia, nie však aj o prerokovanie výpovede označil súd prvej inštancie za právne nevýznamné. Označenie zrušovanej funkcie ako vedúca ekonomického oddelenia namiesto vedúca ekonomického úseku nemohlo vyvolať nejasnosti ohľadne zrušovanej funkcie z dôvodu, že podľa organizačnej štruktúry žalovanej u žalovanej oddelenia vytvorené vôbec neboli. Nesprávne označenie odborového orgánu, u ktorého mala byť organizačná zmena prerokovaná, je len formálny nedostatkom, následkom ktorého nemohla byť zámena zástupcov zamestnancov, ktorí mali prerokovať organizačnú zmenu a výpoveď z dôvodu, že u žalovanej pôsobil len jeden odborový orgán. Za nepodstatné súd považoval, či bola riaditeľka žalovanej poverená predstavenstvom akciovej spoločnosti prejednať s odbormi len zrušenie jedného pracovného miesta alebo aj prejednanie výpovede adresovanej žalobkyni s odôvodnením, že riaditeľka akciovej spoločnosti vykonáva svoju funkciu samostatne a nepotrebuje na každý úkon pokyn predstavenstva akciovej spoločnosti. Podstatné je, že odborový orgán výpoveď so zamestnávateľom prerokoval. Potvrdili to členky závodného výboru odborovej organizácie E. Y. a H. H.. Žalovanou predložené listinné dôkazy svedčia o tom, že k žiadosti o prerokovanie výpovede žalobkyni bol priložený aj návrh výpovede. Výpoveď so zástupcami zamestnancov v prítomnosti riaditeľky K.. U. bola prerokovaná 24. 06. 2015. Tieto skutkové závery neovplyvnili ani žalobkyňou predložené listiny a to kópia registratúrneho denníka overená notárom prvýkrát 20. júla 2015 a druhýkrát 25. 04. 2016, kde chýba podpis predsedníčky odborového zväzu KOVO pri SPOOL a. s. Lučenec E. Y., pretože právne významné je iba to, že výpoveď bola prejednaná, nie či podpísala E. Y. prevzatie žiadosti o prerokovanie výpovede. Za bezvýznamnú označil súd prvej inštancie argumentáciu žalobkyne, že neplatnosť výpovede preukazuje aj tá skutočnosť, že nebola vypracovaná dohoda o zmene pracovnej zmluvy žalobkyne a zmena pracovnej náplne riaditeľky akciovej spoločnosti z dôvodu, že vypracovanie návrhu zmeny pracovnej zmluvy žalobkyne ako teoretického predpokladu na prijatie ponúkaných voľných pracovných miest nie je hmotnoprávnou podmienkou platnosti výpovede a riaditeľka žalovanej má v pracovnej náplni riadenie celej spoločnosti, nemusí mať povinnosti osobitne zakotvené v pracovnej náplni. Súd prvej inštancie zdôraznil, že žalovaná aj po prijatej organizačnej zmene naďalej plní účel, na ktorý bola zriadená a pracovné povinnosti žalovanej sú vykonávané aj bez prijatia ďalšieho zamestnanca. 1.1 Súd prvej inštancie vyhlásil rozhodnutie na pojednávaní dňa 20. júna 2016 za účinnosti zákona č. 99/1963 Zb. Občiansky súdny poriadok (ďalej aj „O. s. p.“) a jeho písomné vyhotovenie vypracoval po 01. 07. 2016, kedy nadobudol účinnosť zákon č. 160/2015 Z. z. Civilný sporový poriadok (ďalej aj „C. s. p.“), ktorým sa zrušil Občiansky súdny poriadok. Výrok rozsudku súdu prvej inštancie vyhlásený na pojednávaní dňa 20. júna 2016 v časti rozhodnutia o trovách konania nezodpovedá textu výroku o trovách konania uvedenom v písomnom vyhotovení rozhodnutia. V zápisnici o pojednávaní súd prvej inštancie uložil žalobkyni povinnosť zaplatiť žalovanej trovy konania tak, ako budú vyčíslené v písomnom vyhotovení rozhodnutia v lehote do troch dní od právoplatnosti rozsudku a v písomnom vyhotovení rozhodnutia je uvedené, že žalobkyňa je povinná zaplatiť žalovanej trovy konania v plnom rozsahu. Toto rozhodnutie o trovách konania odôvodnil súd prvej inštancie odkazom na ustanovenie § 262 ods. 1, 2 C. s. p. s tým, že o výške trov náhrady trov konania rozhodne súd prvej inštancie po právoplatnosti rozhodnutia samostatným uznesením, ktoré vydá súdny úradník. 2. Rozsudok súdu prvej inštancie napadli odvolaním obe sporové strany, žalobkyňa v celom rozsahu, žalovaná len vo výroku o trovách konania. 3. Žalobkyňa odôvodnila svoje odvolanie ustanovením § 365 ods. 1 písm. f) a h) C. s. p. nesprávne zisteným skutkovým stavom a nesprávnym právnym posúdením veci. Navrhla, aby odvolací súd rozsudok súdu prvej inštancie v prvom výroku zmenil podľa § 388 C. s. p. tak, že žalobe vyhovie v celom rozsahu a v druhom výroku tak, že žalobkyni prizná náhradu trov konania v plnom rozsahu. V odvolaní zopakovala všetky dôvody, pre ktoré považuje skončenie pracovného pomeru výpoveďou zo strany zamestnávateľa za neplatné. Dôkazy predkladané žalovanou súdu prvej inštancie označila za rozporné, zhotovené dodatočne v reakcii na priebeh súdneho konania. Konštatácie súdu prvej inštancie v odôvodnení rozhodnutia sú podľa názoru žalobkyne vo viacerých smeroch neúplné, pozmenené tak, aby korešpondovali s rozhodnutím súdu vo forme zamietnutia žaloby. Poukázala na to, že záverečné vyjadrenie právnej zástupkyne žalobkyne je obsahovo zostručnené, ale záverečné vyjadrenie protistrany z posledného pojednávania je zachytené v celom jeho obsahu. S tvrdeniami a rozpormi v dokumentácii zamestnávateľa sa súd prvej inštancie nevysporiadal. V bode 35 na str. 17 odôvodnenia súd uviedol, že dôvody prijatia uznesenia o organizačných zmenách ozrejmil na pojednávaní predseda predstavenstva žalovanej. Takýto postup nie je akceptovateľný, aby zo zákona povinne písomné a odôvodnené rozhodnutie bolo nahrádzané ústnym vysvetlením zástupcu zamestnávateľa až na pojednávaní s odstupom viac ako 9 mesiacov. Z rozhodnutia zamestnávateľa o organizačných zmenách musí dostatočne vyplývať, či sledovalo zmenu úloh zamestnávateľa, zmenu technického vybavenia, či zníženie počtu zamestnancov za účelom zvýšenia efektívnosti práce. Žalobkyňa nesúhlasí s názorom súdu prvej inštancie, že žalovaná produkovala dostatok dôkazov o tom, že zápisnica zo zasadnutia predstavenstva akciovej spoločnosti konaného dňa 22. 06. 2015 bola spracovaná v krátkom časovom úseku. Súd mal pri rozhodovaní brať do úvahy, aké listinné dôkazy existovali v čase výpovede, nie aké vyprodukoval zamestnávateľ ex post. O takomto jeho konaní svedčia listiny tvoriace súčasť spisu, ktoré sa líšia. Žalobkyňa pochybuje, že žiadosť o prerokovanie jej adresovanej výpovede na odborový orgán bola vypracovaná a doručená spolu s návrhom výpovede zástupcom zamestnancov, keď v registratúrnom denníku nebolo vyznačené podanie takejto žiadosti zamestnávateľa odborom. Z výpovede predsedu predstavenstva žalovanej K.. Y. na prvom pojednávaní vo veci dňa 7. marca 2016 vyplýva, že výpoveď bola vyhotovená až 29. 06. 2015, preto nemohla existovať už dňa 24. 06. 2015, kedy mala byť údajne zo strany zamestnávateľa doručená odborovej organizácii ani 25. 06. 2015, kedy mala byť údajne so zástupcami zamestnancov prerokovaná. Nesprávny je výklad súdu prvej inštancie v bode 42 odôvodnenia ohľadom vysvetlenia nezrovnalostí v dátume výpovede 26. 06. / 29. 06. 2015 svedkyňou Y., ktorá sa vyjadrovala k dátumu vyhotovenia výpovede dňom 26. 06. 2015 a nie k zhotoveniu listiny o výpovedi dňom 24. 06. 2015. Súd prvej inštancie sa s týmito argumentmi žalobkyne dostatočne nezaoberal. Žiaden zo svedkov nepotvrdil, že listina s textom výpovede by bola pevne zošitá so žiadosťou zamestnávateľa adresovanou odborom na prerokovanie, čo je podmienkou jednoznačnosti a nezameniteľnosti prejednávaného právneho úkonu v zmysle rozhodnutia Najvyššieho súdu Slovenskej republiky sp. zn. 1Cdo/72/2006. Pochybnosť o reálnom prevzatí príloh k žiadosti zamestnávateľa o prerokovanie výpovede je aj ich neuvedenie v registratúrnom denníku vedeného žalovaným pre evidenciu pošty, v ktorom síce je zaevidovaná žiadosť žalovanej odborom o prerokovanie organizačných zmien, ale nebola tu zapísaná žiadosť o prejednanie výpovede ani žiadne iné prílohy. V čase udelenia výpovede žalobkyni v registratúrnom denníku žalovanej absentoval podpis svedkyne E. Y. ako zástupkyne odborov potvrdzujúci prevzatie týchto písomností. V iných prípadoch žalovaná takéto žiadosti riadne evidovala a registrovala. V prípade žalobkyne nie zrejme z dôvodu, že takáto žiadosť nebola riadne označená a odoslaná. Hodnovernosť tvrdení žalovanej o spracovaní žiadosti o prerokovanie organizačných zmien, o prerokovanie výpovede a iných listín nie je možné vyvodiť ani z predloženej e-mailovej komunikácie medzi riaditeľkou žalovanej K.. U. a advokátom JUDr. XX z dôvodu, že e-mail od JUDr.X. Žalovanáneobsahuje v texte žiadne prílohy, oba e-maily sú označené v hlavičke v rôznych jazykoch a v e-mailových správach je možné robiť akékoľvek obsahové úpravy. Súd prvej inštancie sa v dôvodoch rozhodnutia vôbec nezaoberal ďalším dôvodom neplatnosti skončenia pracovného pomeru uvádzaným žalobkyňou, že jej nebolo ponúknuté vhodné pracovné miesto a teda nebola naplnená ponuková povinnosť zamestnávateľa ako hmotnoprávna podmienka platnosti výpovede, pretože žalovaným ponúkané pracovné miesta neboli vhodnou prácou pre žalobkyňou, keďže išlo o odbornostne podstatne nižšie a zároveň platovo výrazne slabšie miesta, čo je vzhľadom na prax žalobkyne v trvaní takmer 32 rokov neadekvátne a neakceptovateľné. Z tohto dôvodu je rozhodnutie súdu prvej inštancie nepreskúmateľné. 4. Žalovaná v odvolaní proti výroku rozsudku súdu prvej inštancie o trovách konania namietala, že písomné vyhotovenie rozsudku nezodpovedá výroku rozsudku, ktorý bol vyhlásený dňa 20. júna 2016. V písomnom vyhotovení rozhodnutia odôvodňuje súd prvej inštancie rozhodnutie o trovách konania ustanovením § 262 ods. 1, 2 Civilného sporového poriadku teda právnou normou, ktorá v čase vyhlásenia rozsudku nebola účinná. Podľa § 156 ods. 4 O. s. p. bol súd prvej inštancie vyhláseným rozsudkom viazaný. Žiadala zmeniť rozsudok súdu prvej inštancie vo výroku o trovách konania tak, že žalobkyni bude uložená povinnosť zaplatiť žalovanej trovy konania pozostávajúce z trov právneho zastúpenia vo výške 1 481,57 € do troch dní od právoplatnosti rozhodnutia na účet právneho zástupcu žalovanej. 5. K odvolaniu žalobkyne vo veci samej sa žalovaná vyjadrila prvýkrát v písomnom podaní z 25. 08. 2016, v ktorom vysvetlila, že žalovaná v priebehu konania predložila tri výpisy zo zasadnutia predstavenstva spoločnosti z 22. 06. 2015 obsahovo zhodné v časti prijatého uznesenia č. 02/22/06/2015, ktorým predstavenstvo žalovanej dňa 22. 06. 2015 s účinnosťou od 01. 07. 2015 schválilo organizačnú zmenu - zrušenie pracovného miesta vedúcej ekonomického úseku a schválilo, aby riadenie ekonomického úseku prešlo pod kompetencie riaditeľky SPOOL a. s. od 01. 07. 2015. Prijaté uznesenie bolo formálne vyjadrené v 6 bodoch. Všetky výpisy zo zasadnutia predstavenstva predložené žalovanou toto uznesenie v kompletnom znení obsahovali, pokiaľ sa líši samotný obsah jednotlivých výpisov a nebol zhodný ani dátum ich vyhotovenia tak z dôvodu, že v konkrétne dni p. Bc. A.yhotovila z úplnej zápisnice o zasadnutí predstavenstva čiastočné výpisy pre potreby ich spracovania zamestnancami na jednotlivých úsekoch zamestnávateľa. Všetky tieto výpisy zo zápisnice zo zasadnutia predstavenstva preukazujú, že organizačná zmena bola na zasadnutí predstavenstva dňa 22. 06. 2015, teda pred doručením výpovede žalobkyni schválená. Zákon neukladá zamestnávateľovi, aby rozhodnutie o organizačných zmenách doručil zamestnancovi, ktorému vypovedáva pracovný pomer z dôvodu organizačných zmien. Povinnosťou zamestnávateľa je iba informovať dotknutého zamestnanca o rozhodnutí vedenia spoločnosti, prerokovať s ním následné kroky riešiace jeho nadbytočnosť vyplývajúcu z tohto rozhodnutia, najmä ponúknuť mu vhodné pracovné miesto (ak ho má) a v prípade neprijatia navrhovaných alternatív informovať dotknutého zamestnanca o nutnosti skončenia pracovného pomeru výpoveďou z organizačných dôvodov. Všetky tieto povinnosti si zamestnávateľ voči žalobkyni splnil. Žalovaná odmieta opakované obvinenia žalobkyne z dodatočného a účelového vyhotovovania listín. V konaní bolo bezpochyby preukázané, že odborový orgán dňa 25. 06. 2015 prerokoval so zástupcom zamestnávateľa Ing. U. organizačnú zmenu prijatú predstavenstvom dňa 22. 06. 2015 aj obsah predloženého textu výpovede vypracovanú advokátom R.. J. adresovanú žalobkyni, ktorá mala byť žalobkyni doručená dňa 26. 06. 2015 v prípade, že žalobkyňa odmietne ponúkané voľné pracovné miesta. Prerokovanie výpovede adresovanej žalobkyni preukazuje žiadosť zamestnávateľa zástupcom zamestnancov o prerokovanie výpovede zamestnanca z organizačných dôvodov zo dňa 24. 06. 2015, prílohou ktorého bol aj text návrhu výpovede a aj výpoveď svedkýň Y. a H.. Zákon neukladá zamestnávateľovi zabezpečiť tzv. technickú jednotu listín v pracovnoprávnych vzťahoch, konkrétne žiadosti o prerokovanie organizačných zmien a výpovede zamestnanca so samotným vyhotovením prerokovávanej výpovede. Žalobkyňou predložený dôkaz „overená fotokópia registratúrneho denníka“ nič nepreukazuje a tento dôkaz nebol v konaní použiteľný z dôvodu spornej zákonnosti tohto dôkazu, nakoľko z popisu získania tejto listiny žalobkyňou žalobkyňa by tento denník doslova „ukradla“ zamestnávateľovi a odniesla k notárovi v čase, kedy na to nemala žiadne oprávnenie ani dovolenie. Žalovaná spochybňuje tento dôkaz aj z hľadiska jeho formy ako aj skutočnosť, že notárka JUDr. Jurinová overovala originál denníka, ku ktorému žalobkyňa rozhodne prístup nemala. Ďalší notár JUDr. Šimov už overoval iba fotokópiu opatrenú osvedčovacou doložkou notárky JUDr. Jurinovej s rozdielnym počtom listov, než overovala notárka JUDr. Jurinová. Tvrdenia žalobkyne, že výpoveď nemohla existovať už dňa 24. 06. 2015 ani 25. 06. 2015, pretože bola vyhotovená až 29. 06. 2015 neobstoja. Žalovaný na rokovaní dňa 26. 06. 2015 oboznámil žalobkyňu s prijatými organizačnými zmenami a ponúkol jej dve voľné pracovné miesta, ktoré mal v tom čase k dispozícii. Žalobkyňu oboznámil zamestnávateľ s tým, že ak ponuku pracovných miest odmietne, tak jej pracovný pomer skončí výpoveďou, ktorá jej mala byť zároveň aj doručená dňa 26. 06. 2015. Len na žiadosť žalobkyne o poskytnutie času na rozmyslenie do 29. 06. 2015 bola po odmietnutí voľných pracovných miest žalobkyni doručená výpoveď obsahovo totožná, než bola prerokovaná s odbormi dňa 25. 06. 2015 s dátumom 29. 06. 2015. Jediný údaj, ktorý podľa § 61 ods. 2 Zákonníka práce nie je možné vo výpovedi meniť je dôvod výpovede, nie dátum vyhotovenia výpovede. Absolútne nedôvodné sú námietky žalobkyne týkajúce sa ponuky inej vhodnej práce ako nevyhnutnej podmienky platnosti výpovede z organizačných dôvodov. Žalovaná preukázala, že ponukovú povinnosť voči žalobkyni splnila. Vyjadrenia žalobkyne, že ponúkané práce neboli pre ňu vhodnou prácou sú zjavne nepochopením inštitútu vhodnosti ponúkanej práce. Vhodnosť ponúkanej práce v zmysle zákona je potrebné posudzovať z hľadiska objektívneho a nie z hľadiska subjektívneho prežívania dotknutého zamestnanca. Subjektívny rozmer posudzovania vhodnosti práce žalobkyňou je pravdepodobne len prejavom jej prílišného sebavedomia, dôležitosti a preceňovania vlastných schopností a skúseností. Žalovaná považuje rozsudok súdu prvej inštancie vo veci samej za vecne správny a žiada, aby bol v tejto časti rozsudok súdu prvej inštancie potvrdený. 6. Žalobkyňa v reakcii na vyjadrenie žalovanej a na jej odvolanie proti rozsudku súdu prvej inštancie opakuje argumenty z vlastného odvolania a rozvádza, v čom sa líšia jednotlivé listinné dôkazy predkladané žalovanou v konaní, ako mal vyzerať zápis v registratúrnom denníku žalovanej a rozporuje vysvetlenia žalovanej ohľadne dátumov vyhotovenia výpovede. Odvolania žalovanej proti rozsudku okresného súdu sa žiadny text vyjadrenia netýka. 7. Vo vyjadreniach predkladaných súdu podľa § 374 Civilného sporového poriadku strany sporu opakujú svoju skoršiu argumentáciu. 8. Konanie na súde prvej inštancie začalo aj skončilo za účinnosti Občianskeho súdneho poriadku. Odvolací súd v súlade s § 470 ods. 1, 2 Civilného sporového poriadku koná o odvolaní sporových strán podľa ustanovení Civilného sporového poriadku, keďže tento zákon podľa § 470 ods. 1 platí aj na konania začaté predo dňom nadobudnutia jeho účinnosti s tým, že právne účinky úkonov, ktoré v konaní nastali predo dňom nadobudnutia účinnosti C. s. p., zostávajú zachované. Po prejednaní veci bez nariadenia odvolacieho pojednávania z dôvodu, že nebolo potrebné zopakovať ani doplniť dokazovanie vykonané súdom prvej inštancie, odvolací súd rozhodnutie súdu prvej inštancie vo veci samej podľa § 387 ods. 1, 2 C. s. p. potvrdil a potvrdil aj vo výroku o trovách prvoinštančného konania, aj keď súhlasí s názorom žalovanej, že postup súdu prvej inštancie pri rozhodovaní o trovách konania nebol správny. 9. Žalobkyňa si žalobou podanou na Okresný súd Lučenec dňa 25. 11. 2015 uplatnila nároky z neplatného skončenia pracovného pomeru podľa § 77 Zákonníka práce, podľa ktorého neplatnosť skončenia pracovného pomeru výpoveďou, okamžitým skončením, skončením v skúšobnej dobe alebo dohodou môže zamestnanec ako aj zamestnávateľ uplatniť na súde najneskôr v lehote dvoch mesiacov odo dňa, keď sa mal pracovný pomer skončiť. Súd prvej inštancie správne vyhodnotil včasnosť aj prípustnosť podanej žaloby a podľa názoru odvolacieho súdu žalobu aj správne právne posúdil po úplnom a správnom zistení skutkového stavu. Odvolanie žalobkyne vo veci samej nepovažuje odvolací súd za dôvodné. Odvolací súd sa v plnom rozsahu stotožňuje s rozhodnutím súdu prvej inštancie vo veci samej nielen v jeho výroku, ale aj v jeho dôvodoch, na ktoré odkazuje a vo svojom potvrdzujúcom rozhodnutí podľa § 387 ods. 1, 2 C. s. p. sa obmedzí len na doplnenie dôvodov za účelom zdôraznenia správnosti napadnutého rozhodnutia súdu prvej inštancie. 10. Neplatí to však o rozhodnutí súdu prvej inštancie vo výroku o trovách konania, ktoré dôvodne napadla odvolaním žalovaná. Nesprávnosť postupu súdu prvej inštancie pri rozhodovaní o trovách konania je daná tým, že sa jeho písomné vyhotovenie nezhoduje s vyhláseným rozhodnutím na pojednávaní (rozpor s § 156 ods. 4 O. s. p.), čo je zrejme dôsledkom nepochopenia prechodných ustanovení Civilného sporového poriadku, jeho § 470 ods. 1, čo vyplýva aj z formy vyhotoveného rozhodnutia súdu prvej inštancie. Ak súd prvej inštancie rozhodol vo veci do 30. 06. 2016 za účinnosti Občianskeho súdneho poriadku a pred nadobudnutím účinnosti Civilného sporového poriadku, rozhodnutie o trovách konania bolo možné odôvodniť len ustanoveniami Občianskeho súdneho poriadku a nie neúčinného Civilného sporového poriadku. Z hľadiska aplikácie správneho právneho predpisu je bezvýznamné, kedy súd písomné vyhotovenie rozhodnutia vyhotovuje. Napriek pochybeniu súdu prvej inštancie, odvolací súd nezrušil ani čiastočne rozsudok súdu prvej inštancie (vo výroku o trovách konania) z dôvodu, že výsledok žiadaný odvolaním žalovanej by sa nedosiahol. Ak by odvolací súd zrušil výrok rozhodnutia súdu prvej inštancie o trovách konania len z dôvodu nezhody vyhláseného a písomne vyhotoveného rozhodnutia, súd prvej inštancie by rozhodoval o trovách konania už za účinnosti Civilného sporového poriadku, ktorý mu dovoľuje v § 262 ods. 1 rozhodnúť len o nároku na náhradu trov konania a o výške náhrady trov konania by musel rozhodnúť súdny úradník samostatným uznesením. 11. Výpoveď zamestnávateľa žalobkyni ako zamestnankyni z organizačných dôvodov podľa § 63 ods. 1 písm. b) Zákonníka práce doručila žalovaná žalobkyni 29. 06. 2015, z tohto dôvodu je pre právne posúdenie platnosti skončenia pracovného pomeru výpoveďou rozhodné znenie Zákonníka práce v znení zákona č. 61/2015 Z. z. účinnom do 31. 08. 2015 (ďalej len „Zákonník práce“). 12. Podľa § 63 ods. 1 písm. b) Zákonníka práce zamestnávateľ môže dať zamestnancovi výpoveď iba z dôvodov, ak sa zamestnanec stane nadbytočným vzhľadom na písomné rozhodnutie zamestnávateľa alebo príslušného orgánu o zmene jeho úloh, technického vybavenia alebo o znížení stavu zamestnancov s cieľom zabezpečiť efektívnosť práce alebo o iných organizačných zmenách. 13. Z textu zákonného ustanovenia je možné vyvodiť len to, že rozhodnutie zamestnávateľa o organizačnej zmene musí byť písomné, môže byť odôvodnené zmenou úloh zamestnávateľa, zmenou technického vybavenia alebo znížením stavu zamestnancov s cieľom zabezpečiť efektívnosť práce alebo aj inými organizačnými zmenami. Odvolací súd súhlasí s názorom súdu prvej inštancie, že rozhodnutie prijaté predstavenstvom akciovej spoločnosti SPOOL dňa 22. 06. 2015 pod číslom uznesenia 02/22/06/2015 spĺňa formálne aj obsahové náležitosti rozhodnutia zamestnávateľa o organizačnej zmene, keď bolo vyhotovené písomne a spočívalo v znížení stavu zamestnancov o jedného v pracovnej pozícii vedúci ekonomického úseku, ktorú funkciu v tom čase zastávala len žalobkyňa. V dôsledku rozhodnutia o organizačnej zmene sa stala žalobkyňa nadbytočná. Príčinná súvislosť medzi rozhodnutím o organizačnej zmene a nadbytočnosťou žalobkyne bola objektívne jestvujúca. V zmysle rozhodnutia Najvyššieho súdu Slovenskej republiky sp. zn. 3Cdo/33/2008 z 1. mája 2009 uverejneného v časopise Zo súdnej praxe pod publikačným číslom 28/2009 v konaní o neplatnosť skončenia pracovného pomeru podľa § 77 Zákonníka práce súd neskúma platnosť rozhodnutia zamestnávateľa o organizačnej zmene z dôvodu, že také rozhodnutie nie je právnym úkonom v zmysle § 34 Občianskeho zákonníka, ale iba skutočnosťou (faktickým úkonom), ktorá je hmotnoprávnym predpokladom pre samotný právny úkon (skončenie pracovného pomeru). Existenciou rozhodnutia zamestnávateľa o organizačnej zmene sa súd zaoberá ako jedným z predpokladov, ktoré zákon ustanovuje pre platnosť výpovede a to vzhľadom na okolnosti, ktoré boli dané v čase skončenia pracovného pomeru výpoveďou. 14. Úkon zamestnávateľa - písomné rozhodnutie o organizačnej zmene bol v konaní preukázaný. Nesprávna je interpretácia ustanovenia § 63 ods. 1 písm. b) Zákonníka práce žalobkyňou, ak tvrdí, že súčasťou rozhodnutia zamestnávateľa o organizačnej zmene musí byť aj presný popis cieľov rozhodnutia o organizačnej zmene. 15. Súd prvej inštancie podľa názoru odvolacieho súdu správne zistil skutkový stav, z ktorého v súlade s § 383 C. s. p. odvolací súd pri prejednaní veci bez nariadenia odvolacieho pojednávania podľa § 385 C. s. p. vychádzal. Dokazovanie vykonané súdom prvej inštancie nebolo potrebné zopakovať ani doplniť z dôvodu, že poskytli súdu prvej inštancie dostatočný skutkový základ pre rozhodnutie vo veci. Súd prvej inštancie zistil, že žalobkyňa pracovala u žalovanej od 2. septembra 2002 na rôznych pracovných pozíciách. Funkciu vedúcej ekonomického úseku vykonávala žalobkyňa od 01. 07. 2006 až do doručenia výpovede zo strany zamestnávateľa. S rozhodnutím zamestnávateľa o organizačnej zmene a vplyvom tohto rozhodnutia na svoje ďalšie zamestnávanie bola žalobkyňa žalovanou oboznámená na pracovnom rokovaní dňa 26. 06. 2015. Žalovaná predložila súdu prvej inštancie zápis z tohto pracovného rokovania, ktorým je preukázané, že skutočne sa pracovné rokovanie na žiadosť žalobkyne prerušilo za účelom poskytnutia času na rozmyslenie, či žalobkyňa príjme ponúknuté pracovné miesta samostatného referenta vyúčtovania tepla a TÚV s nástupom od 01. 07. 2015 alebo referenta kancelárie prvého kontaktu s tým, že na oboch pracovných pozíciách by bola žalobkyni zachovaná mzda podľa platne uzatvorenej pracovnej zmluvy po dobu jedného roka. Podľa zápisu z pokračovania pracovného rokovania zo dňa 29. 06. 2015 zamestnávateľ opätovne ponúkol žalobkyni tie isté dve pracovné miesta, ktoré žalobkyňa neprijala a výslovne sa vyjadrila, že sa rozhodla pre výpoveď podľa § 63 ods. 1 písm. b) Zákonníka práce. V tento deň doručil zamestnávateľ žalobkyni výpoveď z pracovného pomeru podľa § 63 ods. 1 písm. b) Zákonníka práce s dátumom vyhotovenia 29. júna 2015. Prevzatie výpovede osobne potvrdila žalobkyňa priamo na výpovedi. 16. Žalobkyňa v odvolaní namietala, že sa súd prvej inštancie vôbec nezaoberal jej námietkami o neplatnosti výpovede z dôvodu nesplnenia si ponukovej povinnosti zamestnávateľa podľa § 63 ods. 2 Zákonníka práce ponúknuť jej vhodnú prácu. Odvolací súd celkom nesúhlasí s názorom žalobkyne, že sa prvoinštančný súd opomenul zaoberať aj týmto dôvodom neplatnosti skončenia pracovného pomeru výpoveďou zo strany zamestnávateľa, keď súd prvej inštancie v popise, z akých dôvodov žalobkyňa uplatňuje nároky z neplatného skončenia pracovného pomeru tento dôvod uvádza a v rozhodnutí súd prvej inštancie cituje aj ustanovenie § 63 ods. 2 písm. b) Zákonníka práce (i keď v znení účinnom ku dňu rozhodnutia súdu prvej inštancie, nie v znení účinnom do 30. 06. 2015, čo však vplyv na správnosť rozhodnutia súdu prvej inštancie nemá z dôvodu, že znenie ustanovenia § 63 ods. 2 písm. b) Zákonníka práce v znení účinnom ku dňu doručenia výpovede aj ku dňu rozhodnutia súdu prvej inštancie sa nezmenilo - poznámka odvolacieho súdu). Je však pravdou, že výslovný záver k splneniu ponukovej povinnosti zamestnávateľa podľa § 63 ods. 2 písm. b) Zákonníka práce súd prvej inštancie neuviedol, avšak z rozhodnutia, keď žalobu zamietol je možné usúdiť, že túto hmotnoprávnu podmienku platnosti výpovede považoval za splnenú. V súlade s § 387 ods. 3 Civilného sporového poriadku odvolací súd z dôvodu, že sa súd prvej inštancie výslovne s dôvodom neplatnosti skončenia pracovného pomeru pre nesplnenie ponukovej povinnosti zamestnávateľa podľa § 63 ods. 2 Zákonníka práce nevysporiadal odvolací súd uvádza, že zamestnávateľ si splnil povinnosť vyplývajúcu mu z § 63 ods. 2 Zákonníka práce a žalobkyni ponúkol v tom čase u neho voľné pracovné miesta. Žalobkyňa netvrdí, že zamestnávateľ mal v čase doručenia výpovede voľné aj iné pracovné miesta než jej na rokovaní dňa 26. 06. 2015 a 29. 06. 2015 ponúkol, namieta iba to, že ponúknuté pracovné pozície neboli pre ňu vhodné z dôvodu, že išlo o odbornostne podstatne nižšie a zároveň platovo výrazne slabšie miesta, čo aj vzhľadom na jej takmer 30 ročnú prax nebolo adekvátne a akceptovateľné. Zmysel ponukovej povinnosti zamestnávateľa podľa § 63 ods. 2 Zákonníka práce podľa rozhodnutia Najvyššieho súdu Slovenskej republiky sp. zn. 3Cdo/261/2007 z 27. novembra 2008 spočíva v ochrane pracovného pomeru tým, že pred jeho skončením uprednostňuje zmenu dojednaných pracovných podmienok a že umožňuje jednostranné skončenie pracovného pomeru výpoveďou až po splnení stanovených podmienok. Nemožnosť zamestnanca ďalej zamestnávať znamená, že zamestnávateľ nemá pre zamestnanca žiadnu prácu, teda ide o absolútnu nemožnosť ďalej zamestnávať konkrétneho zamestnanca. Zamestnávateľ má povinnosť zamestnancovi ponúknuť akékoľvek voľné miesto, ktoré je k dispozícii v čase výpovede, nielen miesto zodpovedajúce pôvodnej pracovnej zmluve, prípadne jeho kvalifikácii. Rozhodnutie, či túto ponuku zamestnanec využije je výlučne na ňom. Ak ponuku odmietne, potom je splnená podmienka uvedená v § 63 ods. 2 Zákonníka práce pre platnosť výpovede. Podľa stanoviska Najvyššieho súdu ČR sp. zn. Cpjf/44/77 z 24. 03. 1978 uverejneného v Zbierke stanovísk NS SR a rozhodnutí súdov SR pod poradovým číslom 15/1978 (R 15/1978), ktoré je aktuálne aj v súčasnosti, inou vhodnou prácou pre zamestnanca sa rozumie práca zodpovedajúca zdravotnému stavu, schopnostiam a pokiaľ možno aj jeho kvalifikácii. Z toho, že iná vhodná práca má zodpovedať pokiaľ možno aj kvalifikácii zamestnanca treba dôvodiť, že takou prácou treba rozumieť predovšetkým prácu zodpovedajúcu kvalifikácii zamestnanca a až potom (ak nie je pracovné miesto zodpovedajúce kvalifikácii zamestnanca voľné) práca, ktorá pokiaľ možno najviac zodpovedá kvalifikácii zamestnanca, a napokon (ak nie je voľné ani pracovné miesto zodpovedajúce čo najviac kvalifikácii zamestnanca) prácu, na ktorú sa nevyžaduje osobitná kvalifikácia. Za vhodnú prácu možno považovať prípadne aj takú prácu, pri ktorej sa v plnej miere nevyužíva kvalifikácia zamestnanca. Vhodnou prácou nie je však taká práca, ktorú zamestnanec nie je schopný vykonávať vzhľadom na svoj zdravotný stav, pre svoje obmedzené schopnosti alebo pre nedostatok kvalifikácie. 17. Odvolací súd konštatuje, že žalobkyni ponúkané voľné pracovné miesta, i keď nezodpovedajúce jej skúsenostiam a kvalifikácii, možno považovať za vhodnú prácu pre žalobkyňu v zmysle § 63 ods. 2 písm. b) Zákonníka práce (ktorú žalobkyňa neprijala) z dôvodu, že jej zdravotný stav aj kvalifikácia umožňovali výkon takejto práce. Ak ponúkanú prácu aj s doplatkom mzdy na jeden rok považovala žalobkyňa za dehonestujúcu a zvolila si prijatie výpovede z pracovného pomeru z organizačných dôvodov, nedôvodne namieta nesplnenie hmotnoprávnej podmienky platnosti výpovede z organizačných dôvodov, pretože zamestnávateľ žalobkyni vhodné pracovné miesto ponúkol, ale žalobkyňa nebola ochotná ponúkané pracovné miesto prijať. 18. Súd prvej inštancie sa podrobne vysporiadal s argumentáciou žalobkyne o opomenutí povinnosti zamestnávateľa prerokovať výpoveď so zástupcami zamestnancov. Nielen fotokópiou príslušnej strany registratúrneho denníka došlej a odoslanej pošty žalovanej, ale aj výpoveďami svedkov K.. U., Ing. Y., Bc. U., E. XXXX a H. H. bolo preukázané, že žiadosť o prerokovanie výpovede adresovanej žalobkyni bola predsedníčke závodného výboru odborovej organizácie pôsobiacej u žalovanej doručená spolu s výpisom rozhodnutia predstavenstva akciovej spoločnosti o organizačnej zmene a textom návrhu výpovede, čo vyplýva priamo z písomne vyhotovenej žiadosti zamestnávateľa z 24. 06. 2015 doloženej v kópii do súdneho spisu a potvrdzujúcej prevzatie tejto žiadosti podpisom E. Y.. Rozdielne umiestnenie pečiatky žalovanej na tejto žiadosti a chýbajúca pečiatka základnej organizácie OZ KOVO závodného výboru ZO SPOOL a. s. na jednej fotokópii tejto žiadosti doloženej do súdneho spisu nie je dôkazom ako tvrdí žalobkyňa o dodatočnom a účelovom vyhotovovaní listín. Nedôsledné vedenie registratúrneho denníka príslušným zamestnancom taktiež nesvedčí o nedodržaní zákonného postupu zo strany zamestnávateľa pri uplatnení výpovedného dôvodu podľa § 63 ods. 1 písm. b) Zákonníka práce. Zápisy v registratúrnom denníku nasledujú za sebou, vybavovanie tejto žiadosti E. Y. je potvrdené podpisom v registratúrnom denníku aj výpoveďou tejto konkrétnej svedkyne. Oprávnenie K.. X. U., riaditeľky SPOOL a. s. prerokovať výpoveď so zástupcami zamestnancov vyplýva priamo zo žiadosti zamestnávateľa. Ani odvolací súd nepovažuje listiny predkladané žalobkyňou ako overené kópie registratúrneho denníka za hodnoverné, preukazujúce, že výpoveď nebola so zástupcami zamestnancov vopred prerokovaná z dôvodu, že nie je zrejmé, kedy listiny predkladané žalobkyňou notárom na overovanie vznikli a akým spôsobom, kedy a ako získala žalobkyňa prístup k registratúrnemu denníku, keď sa žalobkyňa na pojednávaní dňa 20. júna 2016 vyhla priamej odpovedi na otázku právnej zástupkyne žalobkyne (podľa protokolácie súdu prvej inštancie), akým spôsobom vyniesla registratúrny denník z objektu organizácie. Nezrozumiteľná je argumentácia žalobkyne, že e-mailová pošta medzi R.. C. J., advokátom a K.. X. U. a sekretariátom z 24. 06. 2015 „vo veci organizačnej zmeny“ neobsahuje žiadne prílohy, keď na str. 163 a 164 spisu sú uvedené konkrétne prílohy tejto komunikácie medzi iným aj výpoveď z organizačných dôvodov pre K.. Bc. R. S.. 19. Zmeny v dátumoch vyhotovenia výpovede žalovaná riadne zdôvodnila. Dňom 26. 06. 2015 mienila žalobkyni doručiť výpoveď z pracovného pomeru v prípade, že žalobkyňa ponúkané voľné pracovné miesta nepríjme. Je nerozhodné, aký dátum výpovede uvádzal zamestnávateľ na texte návrhu výpovede predkladanej odborovej organizácii na prerokovanie. Podstatné je, či sa text výpovede predkladanej zástupcom zamestnancov na prerokovanie zhodoval s textom výpovede doručenej žalobkyni. Hmotnoprávna podmienka platnosti výpovede v zmysle § 74 ods. 1 Zákonníka práce je splnená, ak zástupcovia zamestnancov prerokujú výpoveď predtým, než zamestnávateľ voči zamestnancovi prejaví vôľu skončiť s ním jednostranne z určitého výpovedného dôvodu pracovný pomer. Pokiaľ bola výpoveď takto „vopred“ prerokovaná, môže zamestnávateľ vychádzať z jej prerokovania dovtedy, kým trvá výpovedný dôvod, ku ktorému sa vzťahuje tak výpoveď, ako aj hmotnoprávna podmienka výpovede - jej prerokovanie zástupcami zamestnancov. „Nové“ prerokovanie výpovede sa nevyžaduje, ak v nej uplatnený výpovedný dôvod už bol prerokovaný zástupcami zamestnancov v súlade s § 74 ods. 1 Zákonníka práce a jedinou odlišnosťou listiny, ktorá obsahuje zástupcami zamestnancov prerokovanú výpoveď a listiny, ktorá obsahuje zamestnancovi danú výpoveď, je rozdielny dátum vyhotovenia (porovnaj rozsudok Najvyššieho súdu Slovenskej republiky sp. zn. 3Cdo/192/2007 z 1. marca 2008 uverejnený v časopise Zo súdnej praxe pod poradovým číslom 22/2008). Vyjadrenie predsedu predstavenstva žalovanej Ing. C. Y. na pojednávaní dňa 07. 03. 2016, že „následne bola vypracovaná výpoveď a tá jej bola po cca 20 až 30 minútach doručená do vlastných rúk“ nechápe odvolací súd zhodne so žalobkyňou, že výpoveď adresovaná žalobkyni bola vypracovaná len dňom 29. 06. 2015, ale vzhľadom na sled udalostí popísaných žalovanou, svedkami a vyplývajúci z listinných dôkazov, že výpoveď bola aktualizovaná dátumom doručovania tejto výpovede a text výpovede už bol vypracovaný ku dňu vyhotovenia žiadosti zamestnávateľa adresovanej zástupcom zamestnancov o jej prerokovanie. 20. Ostatné argumenty v odvolaní a vo vyjadreniach žalobkyne po rozhodnutí súdu prvej inštancie nepovažuje odvolací súd za podstatné a relevantné pre správne rozhodnutie vo veci, z tohto dôvodu sa k nim nevyjadruje. 21. Povinnosťou odvolacieho súdu podľa § 396 ods. 1 C. s. p. v spojení s § 262 ods. 1, 2 C. s. p. bolo rozhodnúť o nároku strán sporu na náhradu trov konania. Nárok na náhradu trov odvolacieho konania priznal odvolací súd žalovanej podľa § 255 ods. 1 C. s. p. z dôvodu jej plného úspechu v odvolacom konaní vo veci samej. 22. Toto rozhodnutie prijal senát krajského súdu pomerom hlasov 3 : 0. Poučenie: Proti rozhodnutiu odvolacieho súdu je prípustné dovolanie, ak to zákon pripúšťa (§ 419 C.s.p.). Dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak a) sa rozhodlo vo veci, ktorá nepatrí do právomoci súdov, b) ten, kto v konaní vystupoval ako strana, nemal procesnú subjektivitu, c) strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, d) v tej istej veci sa už prv právoplatne rozhodlo alebo v tej istej veci sa už prv začalo konanie, e) rozhodoval vylúčený sudca alebo nesprávne obsadený súd, alebo f) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces (§ 420 C.s.p.). Dovolanie je prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, a) pri ktorej riešení sa odvolací súd odklonil od ustálenej rozhodovacej praxe dovolacieho súdu, b) ktorá v rozhodovacej praxi dovolacieho súdu ešte nebola vyriešená alebo c) je dovolacím súdom rozhodovaná rozdielne (§ 421 ods. 1 C.s.p.); dovolanie v prípadoch uvedených v odseku 1 nie je prípustné, ak odvolací súd rozhodol o odvolaní proti uzneseniu podľa § 357 písm. a) až n) C.s.p. (§ 421 ods. 2 C.s.p.). Dovolanie podľa § 421 ods. 1 C.s.p. nie je prípustné, ak a) napadnutý výrok odvolacieho súdu o peňažnom plnení neprevyšuje desaťnásobok minimálnej mzdy; na príslušenstvo sa neprihliada, b) napadnutý výrok odvolacieho súdu o peňažnom plnení v sporoch s ochranou slabšej strany neprevyšuje dvojnásobok minimálnej mzdy; na príslušenstvo sa neprihliada, c) je predmetom dovolacieho konania len príslušenstvo pohľadávky a výška príslušenstva v čase začatia dovolacieho konania neprevyšuje sumu podľa písmen a) a b) (§ 422 ods. 1 C.s.p.); na určenie výšky minimálnej mzdy v prípadoch uvedených v odseku 1 je rozhodujúci deň podania žaloby na súde prvej inštancie (§ 422 ods. 2 C.s.p.). Dovolanie len proti dôvodom rozhodnutia nie je prípustné (§ 423 C.s.p.). Dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii; ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 C.s.p.); dovolanie je podané včas aj vtedy, ak bolo v lehote podané na príslušnom odvolacom alebo dovolacom súde (§ 427 ods. 2 C.s.p.). V dovolaní sa popri všeobecných náležitostiach podania (t.j. ktorému súdu je určené, kto ho robí, ktorej veci sa týka, čo sa ním sleduje a podpis) uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 C.s.p.). Dovolateľ musí byť v dovolacom konaní zastúpený advokátom; dovolanie a iné podania dovolateľa musia byť spísané advokátom (§ 429 ods. 1 C.s.p.); povinnosť podľa odseku 1 neplatí, ak je a) dovolateľom fyzická osoba, ktorá má vysokoškolské právnické vzdelanie druhého stupňa, b) dovolateľom právnická osoba a jej zamestnanec alebo člen, ktorý za ňu koná má vysokoškolské právnické vzdelanie druhého stupňa, c) dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná má vysokoškolské právnické vzdelanie druhého stupňa (§ 429 ods. 2 C.s.p.).

Zdroj: KAUZIS.SK – https://www.kauzis.sk/judikatura/r/ECLI:SK:KSBB:2017:6615216306.2 (dáta aktuálne k 13. 11. 2026). Záväzné je znenie zverejnené súdom.




